ועדת הפנים ואיכות הסביבה, כנסת 18, פרוטוקול מספר 565, 2012-06-11 12:00

אמנון כהן: שלום לכולם.

אמנון כהן: אני פותח את דיון ועדת הפנים והגנת הסביבה והנושא הוא צו להסדרת הביטחון בגופים ציבוריים – הוספת חברת קרן הרשב"י ומורשתו בע"מ (חברה לתועלת הציבור) נציג המשרד לביטחון הפנים, תסביר בבקשה את הבקשה.

עודד ברוק: צהרים טובים, אדוני.

עודד ברוק: החוק להסדרת הביטחון מסדיר את הגופים אשר מונחים, אם על-ידי המשטרה ואם על-ידי השב"כ, במקרה שלנו זה רק על-ידי המשטרה, בנושא הנחיה פיסית וחמושה.

עודד ברוק: קבר רשב"י הוא אחד מהאתרים הקדושים שפוקדים אותם הכי הרבה אנשים.

עודד ברוק: בעקבות, בין היתר, דוח מבקר המדינה קבעה הממשלה מספר דרישות לעניין קבר רשב", וביניהן הקמת חברה שתנהל את הקבר.

אמנון כהן: האם יש כבר חברה?

עודד ברוק: יש.

עודד ברוק: יש גם את המספר שלה.

עודד ברוק: המתנו עד שתהיה חברה.

אמנון כהן: יש חברה, יש מנכ"ל?

מינה גנם: עוד אין מנכ"ל, אבל יש דירקטוריון.

אמנון כהן: מה יכולה לעשות חברה בלי מנכ"ל?

עודד ברוק: אנחנו בטוחים שמשרד התיירות יקדם את פעילות החברה.

עודד ברוק: משרד התיירות מטעם הממשלה הוא זה שהקים את החברה.

אמנון כהן: לפני כמה זמן הוקמה החברה?

עודד ברוק: מיידית כשנודע לנו על הקמת החברה אנחנו קידמנו את נושא הנחייתה על-ידי המשטרה לעניין חוק הסדרת הביטחון.

אמנון כהן: לא, נושא סמכות המשטרה שהיא באמת תיתן את כל מה שקורה שם.

אמנון כהן: לפני ל"ג בעומר עשינו דיון מקדים וחיפשנו אז את האבא האחראי.

עודד ברוק: אז היום יש חברה והיא תהיה האבא האחראי.

מירי פרנקל-שור: עודד, איך החברה מתפקדת?

מירי פרנקל-שור: את מי תנחה המשטרה?

מירי פרנקל-שור: הרי אין מנכ"ל אז סביר להניח שגם אין ממונה ביטחון.

עודד ברוק: החברה מוקמת.

עודד ברוק: זאת אומרת, היא נרשמה.

מירי פרנקל-שור: היא נרשמה, ראינו.

מירי פרנקל-שור: היא נרשמה ויש לה מספר ויש גם בהחלטת ממשלה מי יהיה הדירקטוריון.

עודד ברוק: נכון מאוד.

מירי פרנקל-שור: שואל יושב-ראש הוועדה ואתם עונים שאין מנכ"ל.

עודד ברוק: משרד התיירות יסביר איך הם מפעילים את זה.

אמנון כהן: נציגת משרד התיירות, מה את אומרת?

אמנון כהן: האם יש כבר מיפוי?

מינה גנם: זה בתהליך.

מינה גנם: יש דירקטוריון.

מינה גנם: דירקטוריון צריך למנות ועדת איתור מתוכו כדי למצוא מנכ"ל.

מינה גנם: זה תהליך, זה לוקח כמה חודשים.

מינה גנם: אני מאמינה שתוך מספר חודשים - - -

אמנון כהן: אז אולי נחליט את ההחלטה הזאת אחרי שיהיה לכם את המנכ"ל לפחות?

עודד ברוק: חבל, אין קשר בין שני הדברים.

מינה גנם: אני לא בטוחה ש - - -.

מינה גנם: כלומר, אני לא יודעת למה אתה חושב כך, אבל - - -

מירי פרנקל-שור: אם הוועדה מאשרת את הכללת החברה בתוספת השלישית חלה חובה למשטרה להנחות את החברה.

מירי פרנקל-שור: את מי היא מנחה?

קריאה: את החברה.

מירי פרנקל-שור: מה זה "את החברה"?

מירי פרנקל-שור: את מי היא מנחה?

מירי פרנקל-שור: הרי באופן עקרוני החברה אמורה למנות ממונה ביטחון, והמשטרה תנחה את ממונה הביטחון, נכון?

מינה גנם: יש גוף כרגע שמנהל את הקבר ומנהל את האירוע המרכזי שסביבו כל העניין הזה.

אמנון כהן: האם הגוף שייך לחברה?

מינה גנם: הוא גוף שמונה על-ידי בג"ץ.

אמנון כהן: לא, עזבי את הגוף.

אמנון כהן: כרגע הוקמה חברה, המשטרה אמונה אחרי שאנחנו מאשרים.

אמנון כהן: עזבי את מה שכרגע עשינו וולונטרי בעקבות בג"ץ, בעקבות עניינים וסיפורים.

אמנון כהן: זה לא כרגע.

אמנון כהן: הדבר החשוב הוא שצריכה להיות חברה והיא הוקמה.

אמנון כהן: עכשיו יטילו עליה כל מיני מטלות - משטרת ישראל, בצדק, כמובן.

אמנון כהן: כמדינה אנחנו רוצים להסדיר את זה , אבל אין את מי.

מינה גנם: ברגע שיהיה מנכ"ל - - -

אמנון כהן: אז ברגע שיהיה מנכ"ל נאשר את זה.

אמנון כהן: למה אני צריך עכשיו לאשר?

עודד ברוק: כי אני לא חושב שיש קשר בין שני הדברים.

עודד ברוק: דבר אחד, יש חברה שצריכה לנהל את העסק.

עודד ברוק: דרך אגב, זה לא רק בתחום אבטחה פיסית וחמושה, זה גם בתחומים אחרים שהיא צריכה לנהל את אותו מקום.

עודד ברוק: אני בטוח שמשרד התיירות ידאג שהיא תבצע את מלאכתה נאמנה הן בנושא הזה, והן בנושאים אחרים.

מירי פרנקל-שור: מה מתבקשת הוועדה לאשר?

מירי פרנקל-שור: אני פשוט רוצה להבין את ההיגיון.

מירי פרנקל-שור: מתבקשת הוועדה להכליל את החברה שמנהלת את קבר רשב"י בתוספת השלישית.

מירי פרנקל-שור: ברגע שהיא מוספת לתוספת השלישית חלה חובה למשטרה להנחות את החברה, נכון?

מירי פרנקל-שור: לדעתי, חלה גם על החברה חובה למנות ממונה ביטחון, נכון?

מירי פרנקל-שור: ככה אני מבינה את הדברים.

עודד ברוק: נכון, זה חלק מהדברים שבחוק הסדרת - - -

מירי פרנקל-שור: ברגע שהחברה עובדת באופן מסודר, זאת אומרת שיש לה מנכ"ל ויש לה ממונה ביטחון, לפחות ממונה ביטחון, המשטרה יכולה להנחות את ממונה הביטחון בהתאם לאבטחה הפיסית שצריכה להיות במקום, נכון?

מירי פרנקל-שור: אני פשוט רוצה להבין.

מירי פרנקל-שור: ומה בעצם מתבקשת הוועדה?

מירי פרנקל-שור: לאשר את הכללת החברה בתוספת השלישית.

מירי פרנקל-שור: את מי תנחה את המשטרה?

מינה גנם: את מי שאחראי על האירוע שם.

מירי פרנקל-שור: מה זאת אומרת?

מירי פרנקל-שור: מי אחראי על האירוע?

מירי פרנקל-שור: החברה צריכה ל- - -

עודד ברוק: דבר ראשון, זה לא אירוע.

עודד ברוק: זה אירועים רבים שמתקיימים במהלך כל השנה, ואירועים לא קטנים.

מירי פרנקל-שור: אירועים.

מירי פרנקל-שור: את מי תנחה המשטרה בכל עניין הקשור לקבר רשב"י?

מינה גנם: את המרכז הארצי לפיתוח המקומות הקדושים שהוא כרגע מנהל את - - -

מירי פרנקל-שור: אני ממש לא מבינה את ההיגיון בתהליך.

עודד ברוק: מבחינתי כמשטרת ישראל, ממשלת ישראל הנחתה שתוקם חברה והיא תעשה את הדברים האלה.

עודד ברוק: החברה הוקמה, ואני צריך עכשיו להתחיל להנחות.

עודד ברוק: אני עכשיו אדרוש מהם - - -

מירי פרנקל-שור: זה שהחברה הוקמה ברשם החברות זה לא אומר שהוקמה לצורך מה שמתבקשת הוועדה.

מירי פרנקל-שור: אין למשטרה את מי להנחות.

עודד ברוק: אם כבר יש דירקטוריון?

מירי פרנקל-שור: המשטרה תנחה את הדירקטוריון.

עודד ברוק: לא.

עודד ברוק: היא תבוא עכשיו לחברה, מבחינתי לדירקטוריון או לגוף שמנהל, ותגיד לו: נא למנות עכשיו מיידית מישהו שינהל את כל נושא הביטחון.

עודד ברוק: הרי המשטרה יש לה גם זכות וטו על המינוי הזה.

עודד ברוק: לאחר מכן היא תגיד: עכשיו אנחנו רוצים להנחות אותך מה אתה צריך בדיוק שיהיה במקום הזה, וכך יתחילו את כל התהליך.

עודד ברוק: אם לא, אין לדבר סוף.

עודד ברוק: נמתין עכשיו עד ש - - -.

עודד ברוק: הרי זה לא בשליטת המשטרה, זה לא בשליטת המשרד לביטחון הפנים.

אמנון כהן: הבנתי, הבנתי.

אמנון כהן: מי קורא את הצו?

אמנון כהן: הם קוראים.

עודד ברוק: בבקשה.

עודד ברוק: "צו להסדרת הביטחון בגופים ציבוריים (שינוי התוספת השלישית לחוק), התשע"ב-2012 בתוקף סמכותי לפי סעיף 18(א) לחוק להסדרת הביטחון בגופים ציבוריים, התשנ"ח-1998 (להלן – החוק), בהתייעצות עם שר התיירות ובהסכמת ועדת הפנים והגנת הסביבה של הכנסת, אני מצווה לאמור: שינוי התוספת השלישית 1.

עודד ברוק: בתוספת השלישית לחוק, בסופה יבוא: "5.

עודד ברוק: חברת קרן הרשב"י ומורשתו בע"מ (חברה לתועלת הציבור), מספר חברה 514763606." "

אמנון כהן: אני חשבתי שנכון יותר היה שהחברה קודם כל תקום ושיבחרו את המנכ"ל הראוי, כל המנגנון המקצועי, קב"ט וכל מה שנלווה.

אמנון כהן: אבל נראה לי שזה לא מונע, לא קשור.

אמנון כהן: אפשר להתחיל לאשר את הצו הזה.

אמנון כהן: אתם במיידית תגבשו, לא שלושה-ארבעה חודשים, ועדת איתור במיידית.

אמנון כהן: אני רוצה שתעדכנו את הוועדה כשנבחר מישהו.

אמנון כהן: תחליטו מי הכי טוב ותעברו את כל הדרגים.

אמנון כהן: אנחנו מבקשים שתסיימו את זה תוך שלושים יום ושבינתיים כל הצוותים יתחילו לעבוד, ושיהיה אבא לחברה הזאת.

אמנון כהן: בלי מנכ"ל הרי לדירקטוריון אין שום מעמד.

אמנון כהן: המשטרה לא יכולה להגיד לדירקטוריון תעשה כך וכך, כי דירקטוריון זה דירקטוריון.

אמנון כהן: אנשים באים בהתנדבות ונותנים מעצמם.

אמנון כהן: אנחנו מבקשים למנות את המנכ"ל תוך חודש ולדווח לוועדה.

אמנון כהן: בינתיים אין מניעה לאשר את בקשת הצו.

אמנון כהן: בעד – כולם

אמנון כהן: אנחנו מאשרים את הבקשה.

אמנון כהן: תודה רבה.